Werder Bremen er klar til at miste Thomas Delaney, hvis de skulle få det rigtige bud på ham. Sportsdirektør Frank Baumann vil ikke stå i vejen for et skifte.

Thomas Delaney tør ikke at spå om fremtiden, men han ved også, hvad en VM-slutrunde vil kunne gøre for hans karriere.

- Jeg ved ikke, hvad der sker efter sommer. Det kan du ikke planlægge i fodbold. Hvis jeg spiller en god slutrunde, vil interressen selvfølgelig blive større, men det modsatte kan også ske. Hvis slutrunden gør mig til en bedre spiller, og der er interesse, så vil jeg gribe chancen, siger Thomas Delaney til DeichStube.

Thomas Delaney har været en nøglespiller for Werder Bremen i denne sæson. Det har skabt opmærksomhed omkring den danske landsholdsspiller. En opmærksomhed, som Werder Bremen har bemærket.

- Allerede inden han skrev kontrakt med os, vidste vi, at han en dag gerne vil spille i Premier League. Det er hans drøm, siger sportsdirektør Frank Baumann til Kreiszeitung.

- Det, han har opnået, har længe givet interesse fra andre klubber. Hvis han spiller en god slutrunde, burde der komme flere bud på ham til sommer, siger Frank Baumann.

Thomas Delaney er på kontrakt i Werder Bremen frem til sommeren 2021.

Thomas Delaney har kun misset en kamp i denne Bundesliga-sæson.